इत्थें आनियै इनें गी संस्कृत पाठशाला च अभ्यागत विधार्थियें च शामल करी लैता गेआ पर इन्दे शरारती, मखौली ते टचकोली सभाς जां फ्ही मांदरी पन्तें दी तगंनजरी करी इनें गी तौले गै पाठशाला छोड़नी पेई ते रणवीर हाई स्कूल च चलदी पाठशाला च दाखला लैता ते रौह्‌ने दा बन्दोबस्त वेदमन्दर च होआ। इत्थूं दा गै इनें 1937-1938 च प्राज्ञ दी परीक्षा पास कीती। 1939 च हिन्दी भूषण ते 1941 च प्रभाकर परीक्षां बी पास कीतियां। प्रभाकर दे इम्तिहाने दी तेआरी दे दरान इन्दी झत्त साम्यवादी विचारधारा कन्नै होई जिसने इनें गी मुतासर बी कीता। इयै दौर हा जिसने इन्दी विचारधारा गी ठोस धरातल बख्शेआ ते इन्दे अन्दर अपने हक-हकूक ते अजादी गी हासल करने दी क्रान्तिकारी पर रचनात्मक प्रतिभा गी बझालेआ। फलसरूप राश्ट्री अन्दोलन ते राश्ट्र भाशा हिन्दी दे प्रचार-प्रसार कशा प्रभावत होइयै 1942-43 च अपने किश मित्तरें कन्नै रलिवै हिन्दी साहित्य मंडल दी स्थापना कीती ते हिन्दी भाशा च युग चला, कौन तुम, शहीद की अर्थी, पथ पर दीप जलाने वाले आदि किश कविता रचियां जेह्‌ड़िया मंडल दियें 15 रोज़ा गोश्टियें च पढ़ियां ते मकबूल बी होइयां। राश्ट्री अन्दोलन दे इस्सै पवित्तर उद्‌देश कन्नै 1944 ई० च डोगरी संस्था दी स्थापना कीती गेई, इस च बी इनें बधी-चढ़ियै हिस्सा लैता ते मातृभूमि दे सच्चे सपाही होने दा सबूत दित्ता। राश्ट्री भाशा दे कन्नै-कन्नै मातृभाशा दा गौह् बी पन्छानेआ ते मातृभाशा डोगरी च काव्य सिरजना दी मुसलसल धारा गी प्रवाह् दित्ता। डोगरी भाशा दे गै विकास-बाध्दे कन्ने जुड़ी दी समस्था ‘डोगरा मंडल’ दी सरबराही च बी इन्दा चेचा योगदान ऐ ते आखरी दम तगर एह् इस कन्नै जुड़े दे रेह्।